‘Gratis middagetes’ iets van verlede vir Tshwane(Foto: Twitter) Ná maande onder administrasie en toenemend verslegtende dienslewering in die Pretoria-omgewing, het die Tshwane-metroraad eindelik weer ŉ burgemeesterskomitee. Die DA se Randall Williams is verlede week as burgemeester aangewys nadat die metroraad maande gelede deur die Gautengse LUR vir samewerkende regering en tradisionele sake, Lebogang Maile, onder administrasie geplaas is. “Vir meer as sewe maande het die stad geen politieke leierskap of oorsig oor sleutelbedrywighede gehad nie. Raadslede is uit gemeenskappe verwyder en ŉ gaping tussen die stad en sy inwoners het ontstaan,” het Williams Donderdag tydens die bekendmaking van die nuwe burgemeesterskomitee vir die stad gesê. Williams sê hy het die afgelope paar dae op die hoogte probeer kom van die stad se operasionele stand. Die metro se geldsake lyk beroerd. Al hoe minder geld word ingesamel, begrotings moes besnoei word en die stad sukkel om behoorlik te reageer op diensleweringsversoeke. Die Covid-19-pandemie het verdere druk op die stad geplaas. Talle amptenare moes van die huis af werk, maar het geen toerusting ontvang om hul werk doeltreffend te kan doen nie. Williams sê hy het die waarnemende stadsbestuurder reeds opdrag gegee om alle amptenare – behalwe dié met onderliggende siektetoestande of ernstige mediese probleme – terug te roep en daar is reeds met die proses begin. “Dit is tyd om die hoofstad weer aan die gang te kry,” het hy gesê. Williams sê daar sal bestekopname gedoen word van elke sent wat oor die afgelope sewe maande bestee is. Die stad beoog ook om voortaan aansienlik minder te bestee en gaan afskaal op die gebruik van konsultante en uitgekontrakteerde diensverskaffers. “Besteding op spyseniering in die Stad Tshwane word gestaak. Gratis middagetes is iets van die verlede. Maak nie saak hoe lank ŉ vergadering of byeenkoms duur nie: Die stad gaan nie kos koop nie. “Geleenthede en konferensies se begrotings gaan verminder word en na sleuteldienslewering herlei word,” het Williams gesê. Internasionale reise sal beperk word en besteding aan items soos skryfbehoeftes of drukwerk gaan streng gemonitor word. Die burgemeester het ook ŉ tienpuntplan vir dienslewering bekend gestel. Prioriteite sluit in: Só lyk Tshwane se nuwe burgemeesterskomitee: Behuising: Mpho Mehlape-Zimu Korporatiewe en gedeelde dienste: Sylvester Phokoje Gemeenskap- en maatskaplike ontwikkeling: Thabisile Vilakazi Gemeenskapsveiligheid: Karen Meyer Gesondheid: Sakkie du Plooy Finansies: Mare-Lise Fourie Nutsdienste, streeksbedrywighede en koördinering: Phillip Nel Omgewing en landboubestuur: Dana Wannenburg Ekonomiese ontwikkeling en ruimtelike beplanning: Bruce Lee Paaie en vervoer: Dikeledi Selowa